บลจ.กสิกรเปิดตัว"เค คุ้มครองเงินต้น"
บลจ.กสิกรไทย เปิดตัว กองทุนเปิดเค คุ้มครองเงินต้น ขานรับกระแสลดวงเงินคุ้มครองเงินฝาก พร้อมโอกาสรับ 3.10 &#8211; 3.70% ต่อปี&nbsp;&nbsp;&nbsp;
15 ส.ค. 2554

บลจ.กสิกรไทย เปิดตัว กองทุนเปิดเค คุ้มครองเงินต้น ขานรับกระแสลดวงเงินคุ้มครองเงินฝาก พร้อมโอกาสรับ 3.10 – 3.70% ต่อปี   
นายพัชร สมะลาภา  กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ. กสิกรไทย มีแผนเสนอขายกองทุนเปิดเค คุ้มครองเงินต้น เพื่อเป็นทางเลือกให้ผู้ลงทุนที่ต้องการลดผลกระทบจากการลดวงเงินคุ้มครองเงินฝาก  ตลอดจนรองรับความต้องการของผู้ลงทุนที่รับความเสี่ยงได้ต่ำ แต่ยังต้องการโอกาสรับผลตอบแทนที่น่าสนใจ  โดยจะเสนอขายกองทุนเปิดเค คุ้มครองเงินต้นตราสารหนี้ไทย 3 เดือน เอ  (KPPTF3MA)   และกองทุนเปิดเค คุ้มครองเงินต้นตราสารหนี้ต่างประเทศ 11 เดือน เอ  (KPPFF3MA)  ในวันที่  16-22  ส.ค.นี้ 
ทั้ง 2 กองทุนที่จะเสนอขายประมาณการโอกาสรับผลตอบแทนหลังหักค่าใช้จ่ายกองทุนที่ 3.10% ต่อปี และ  3.70 % ต่อปี ตามลำดับ  




“กองทุนเปิดเค คุ้มครองเงินต้น มีจุดเด่นเหนือกว่ากองทุนตราสารหนี้ประเภทกำหนดอายุโครงการอื่นๆ ของบลจ.กสิกรไทย คือ เสี่ยงต่ำกว่า  เนื่องจากกองทุนมุ่งคุ้มครองเงินต้นลงทุนในตราสารหนี้ภาครัฐของไทย  ตราสารหนี้ภาครัฐในต่างประเทศซึ่งมีอันดับความน่าเชื่อถืออยู่ใน  2 อันดับแรก  โดยจะไม่ลงทุนในตราสารหนี้ภาคเอกชน” นายพัชรกล่าว
สำหรับกองทุน KPPTF3MA  มีขนาด  10,000    ล้านบาท เน้นลงทุนในพันธบัตรรัฐบาลไทย พันธบัตรธนาคารแห่งประเทศไทย และเงินฝากธนาคารพาณิชย์ กองทุน KPPFF3MA   มีขนาด 5,000 ล้านบาท  ลงทุนในพันธบัตรรัฐบาลประเทศเกาหลีใต้  พร้อมนโยบายป้องกันความเสี่ยงจากอัตราแลกเปลี่ยนทั้งจำนวน
นายพัชร กล่าวว่า สำหรับผู้ลงทุนที่รับความเสี่ยงได้ต่ำ แต่ต้องการโอกาสรับผลตอบแทนที่สูงขึ้นจากการลงทุนในตราสารหนี้ภาคเอกชน  บลจ. กสิกรไทยเสนอขายกองทุนเปิดเค ตราสารหนี้   6 เดือน เอซี (KFI6MAC) ลงทุนในพันธบัตรรัฐบาลไทย ตราสารหนี้ระยะสั้น ICBC สาขาซิดนีย์ ประเทศออสเตรเลีย  เงินฝาก Bank of China สาขาฮ่องกง และเงินฝาก Agricultural Bank of China สาขาฮ่องกง  ประมาณการผลตอบแทนหลังหักค่าใช้จ่ายที่ 3.40% ต่อปี